ປະທານປະເທດຫວຽດນາມ ເຈິ່ນດ້າຍກວາງ ກ່າວປາໄສທີ່ກອງປະຊຸມສຸດຍອດ ບັນດາປະເທດໃຊ້ພາສາ ຝະລັ່ງ ຄັ້ງທີ 16. (ພາບ: TTXVN)
ວກ.ອອນໄລ - ແຕ່ວັນທີ 26 ຫາ 27 ພະຈິກ 2016, ກອງປະຊຸມສຸດຍອດບັນດາປະເທດໃຊ້ພາສາຝະລັ່ງ ຄັ້ງທີ 16 ໄດ້ຈັດຂຶ້ນທີ່ຫໍປະຊຸມສູນກາງ ຢູ່ນະຄອນຫຼວງ ອານຕາຕາຣີໂວ ປະເທດ ມາດາກາສະກາ. ເຂົ້າຮ່ວມກອງປະຊຸມມີ ປະທານາທິບໍດີ, ນາຍົກລັດຖະມົນຕີ 30 ທ່ານ ແລະ ບັນດາຜູ້ນຳຂັ້ນສູງຂອງ 80 ປະເທດສະມາຊິກຂອງ ອົງການພາສາຝະລັ່ງສາກົນ ພ້ອມດ້ວຍຜູ້ແທນຂອງຫຼາຍອົງການຈັດຕັ້ງສາກົນ ແລະ ພາກພື້ນ. ທ່ານປະທານ ເຈິ່ນດ້າຍກວາງ ນຳໜ້າຄະນະຜູ້ແທນຫວຽດນາມ ໄດ້ເຂົ້າຮ່ວມກອງປະຊຸມ.
ກອງປະຊຸມໄດ້ສຳເລັດຜົນຢ່າງຈົບງາມ
ພາຍຫຼັງການເຮັດວຽກໃນເວລາສອງວັນ, ກອງປະຊຸມສຸດຍອດບັນດາປະເທດນຳໃຊ້ພາສາຝະລັ່ງ ຄັ້ງທີ 16 ໄດ້ຮັບຄວາມສຳເລັດຢ່າງຈົບງາມ, ບັນລຸຜົນສຳເລັດທີ່ມີຄວາມສຳຄັນສຳລັບປະຊາຄົນບັນດາປະເທດໃຊ້ພາສາ ຝະລັ່ງ. ກອງປະຊຸມໄດ້ສົນທະນາບັນດາມາດຕະການແນໃສ່ຊຸກຍູ້ຄວາມເຕີບໂຕສະໝ່ຳສະເໝີ ແລະ ຄວາມພັດທະນາຢ່າງມິຄວາມຮັບຜິດຊອບ, ປະກອບສ່ວນເຂົ້າໃນການຮັກສາສັນຕິພາບ ສະຖຽນລະພາບ ໃນເທສະບັນດາປະເທດໃຊ້ພາສາຝະລັ່ງ ແລະ ໃນໂລກ. ບັນດາຜູ້ນຳກໍ່ໄດ້ສົນທະນາກ່ຽວກັບການປະຕິບັດບັນດາເປົ້າໝາຍການພັດທະນາແບບຍືນຍົງ ແລະ ບັນດາຄຳໝັ້ນສັນຍາຕາມຂໍ້ຕົກລົງປາຣີ ກ່ຽວກັບການປ່ຽນແປງສະພາບອາກາດ; ວາງບັນດາມາດຕະການອັນລະອຽດ ເພື່ອຊຸກຍູ້ການຜັນຂະຫຍາຍ ຂອບຍຸດທະສາດການຮ່ວມມືພາສາ ຝະລັ່ງ ໄລຍະ 2015 - 2022, ຍຸດທະສາດຊາວໜຸ່ມຝະລັ່ງ ແລະ ຍຸດທະສາດເສດຖະກິດພາສາຝະລັ່ງ, ໃນນັ້ນເອົາໃຈໃສ່ເປັນສຳຄັນເຖິງ ການພັດທະນາບົດບາດຂອງແມ່ຍິງ ແລະ ຊາວໜຸ່ມ.
ກອງປະຊຸມໄດ້ຮັບຮອງຜ່ານຖະແຫຼງການ ອານຕາຕາຣີໂວ ແລະ ມະຕິ 13 ສະບັບ, ວາງບັນດາມາດຕະການກຳນົດທິດ ໃຫ້ແກ່ການເຄື່ອນໄຫວ ຂອງປະຊາຄົນບັນດາປະເທດໃຊ້ພາສາ ຝະລັ່ງ ໃນເວລາທີ່ຈະເຖິງ ໃນບັນດາຂົງເຂດຮັກສາຄວາມສະຫງົບ, ຕ້ານການກໍ່ການຮ້າຍ, ການສຶກສາ, ການຮ່ວມມືເສດຖະກິດ, ການພັດທະນາແບບຍືນຍົງ, ຊຸກຍູ້ຄວາມຫຼາກຫຼາຍທາງດ້ານພາສາ ແລະ ວັທະນະທຳ, ສາທາລະນະສຸກ, ພະລັງງານ... ສິ່ງທີ່ຄວນເອົາໃຈໃສ່ແມ່ນ, ໃນບັນດາເອກະສານຂອງກອງປະຊຸມ, ບັນດາຜູ້ນຳໄດ້ສະເໜີໃຫ້ອົງການພາສາຝະລັ່ງສາກົນ ເພີ່ມທະວີຄວາມມານະພະຍາຍາມຊ່ວຍເຫຼືອສະກັດກັ້ນ ແລະ ແກ້ໄຂໄພພິບັດ, ການປະທະກັນ, ກໍ່ສ້າງແລະປັບປຸງສັນຕິພາບ, ຊຸກຍູ້ການປະຕິບັດຕາມຫຼັກການຕ່າງໆ ຂອງກົດໝາຍສາກົນ, ໃນນັ້ນມີຫຼັກການແກ້ໄຂຄວາມຂັດແຍ້ງພິພາດດ້ວຍສັນຕິວິທີ. ພິເສດ, ບັນດາຜູ້ນຳໄດ້ສະແດງຄວາມເປັນຫ່ວງກ່ຽວກັບສະພາບການຢູ່ທະເລຕາເວັນອອກ ແລະ ຄວາມສົນໃຈຕໍ່ສະພາບການທີ່ຜ່ານມາມໍ່ນີ້ຢູ່ໃນພາກພື້ນ, ຮຽກຮ້ອງໃຫ້ບັນດາຝ່າຍທີ່ກ່ຽວຂ້ອງຈົ່ງອົດທົນອົດກັ້ນທີ່ສຸດ, ແກ້ໄຂຄວາມຂັດແຍ້ງພິພາດດ້ວຍສັນຕິວິທີ ບົນພື້ນຖານກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982; ສະແດງຄວາມຊົມເຊີຍຕໍ່ຄວາມມານະພະຍາຍາມທີ່ແນໃສ່ປະກອບສ່ວນຮັກສາສັນຕິພາບ, ສະຖຽນລະພາບ, ຄວາມສະຫງົບ ແລະ ເສລີພາບ, ຄວາມປອດໄພ ໃນການເດີນທະເລ ແລະ ການບິນຢູ່ໃນພາກພື້ນ.
ກອງປະຊຸມໄດ້ເຫັນດີຮັບເອົາ ນິວ ກາເລໂດເນຍ (ຝະລັ່ງ) ເປັນສະມາຊິກສົມທົບ ແລະ ຮັບເອົາ ອາແຊນຕີນາ, ສ.ເກົາຫຼີ ແລະ ອອນຕາຣີໂອ (ການາດາ) ເປັນຜູ້ສັງເກດການ, ຍົກຈຳນວນສະມາຊິກແລະຜູ້ສັງເກດການ ຂອງອົງການພາສາຝະລັ່ງສາກົນ ຈາກ 80 ຂຶ້ນເປັນ 84. ການທີ່ມີຫຼາຍປະເທດ ແລະ ອານາເຂດຢູ່ບັນດາທະວີບທີ່ຕ່າງກັນ ຂໍເຂົ້າເປັນສະມາຊິກຂອງອົງການພາສາຝະລັ່ງສາກົນນັ້ນ ໄດ້ສະແດງໃຫ້ເຫັນເຖິງແຮງດຶງດູດ, ອິດທິພົນ ແລະ ບົດບາດທີ່ຕັ້ງທີ່ນັບມື້ນັບສູງ ຂອງອົງການນີ້, ອົງການນີ້ໄດ້ກາຍເປັນເວທີປາໄສພະຫຸພາຄີທີ່ສຳຄັນ ເພື່ອໃຫ້ບັນດາປະເທດຜັນຂະຫຍາຍນະໂຍບາຍການຕ່າງປະເທດຂອງຕົນ, ພ້ອມກັນກັບບັນດາປະເທດສະມາຊິກອື່ນ ຊອກຫາວິທີແກ້ໄຂໃຫ້ແກ່ບັນດາສິ່ງທ້າທາຍທົ່ວໂລກ, ຜ່ານສິ່ງດັ່ງກ່າວນັ້ນ ເພື່ອຊຸກຍູ້ສັນຕິພາບ, ຄວາມສະຫງົບ ແລະ ການພັດທະນະແບບຍືນຍົງ ຢູ່ໃນໂລກ.
ຫວຽດນາມ - ສະມາຊິກຜູ້ຕັ້ງໜ້າ, ມີຄວາມຮັບຜິດຊອບສູງ ໃນປະຊາຄົນບັນດາປະເທດໃຊ້ພາສາ ຝະລັ່ງ
ໃນຖານະເປັນຜູ້ຕາງໜ້າໜຶ່ງດຽວທີ່ມາຈາກພາກພື້ນອາຊີ - ປາຊີຟິກ, ທ່ານປະທານປະເທດ ເຈິ່ນດ້າຍກວາງ ໄດ້ກ່າວປາໄສໃນພິທີໄຂກອງປະຊຸມ ຊຶ່ງໄດ້ຊີ້ແຈງວ່າ ຫວຽດນາມຊົມເຊີນຫົວຂໍ້ຂອງກອງປະຊຸມ. ທ່ານປະທານປະເທດ ເຈິ່ນດ້າຍກວາງ ຕີລາຄາສູງຕໍ່ວຽກງານຈັດຕັ້ງການປະຊຸມຂອງປະເທດເຈົ້າພາບ ມາດາກາສະກາ, ສະແດງຄວາມຂອບໃຈຕໍ່ປະເທດ ມາດາກາສະກາ ທີ່ໄດ້ໃຫ້ຄວາມຮັກແພງມິດຕະພາບພິເສດ ແກ່ຫວຽດນາມ ແລະ ທ່ານປະທານໂຮ່ຈີມິນ - ຜູ້ນຳທີ່ຮັກແພງຂອງປະຊາຊົນຫວຽດນາມ.
ທ່ານປະທານປະເທດ ເຈິ່ນດ້າຍກວາງ ສັງເກດວ່າ, ໃນເວລາທີ່ຜ່ານມາ, ໃນສະພາບການໂລກ ແລະ ເທສະພາສາຝະລັ່ງ ມີການຜັນປ່ຽນຢ່າງສັບສົນຫຼາຍຢ່າງນັ້ນ, ໂດຍຜ່ານບັນດາກົນໄກຫຼາຍຝ່າຍແລະສອງຝ່າຍ, ປະຊາຄົນບັນດາປະເທດໃຊ້ພາສາ ຝະລັ່ງ ໄດ້ປະສານສົມທົບຢ່າງແໜ້ນແຟ້ນກັບບັນດາອົງການຈັດຕັ້ງສາກົນ ແລະ ພາກພື້ນ, ພິເສດແມ່ນສະຫະປະຊາຊາດ ແລະ ສະຫະພາບອາຟຣິກາ, ເພີ່ມທະວີບັນດາການເຄື່ອນໄຫວປ້ອງກັນ, ແກ້ໄຂການປະທະກັນ, ການວິກິດ, ຄວາມບໍ່ສະຫງົບທາງດ້ານການເມືອງ ແລະ ຕ້ານການກໍ່ການຮ້າຍ ຢູ່ບາງປະເທດສະມາຊິກ ບົນພື້ນຖານກົດໝາຍສາກົນ ແລະ ກົດບັດສະຫະປະຊາຊາດ, ປະກອບສ່ວນອັນຕັ້ງໜ້າເຂົ້າໃນການຮັກສາສັນຕິພາບ, ສະຖຽນລະພາບ, ຄວາມສະຫງົບປອດໄພ ຂອງປະຊາຄົນບັນດາປະເທດໃຊ້ພາສາ ຝະລັ່ງ ແລະ ໃນທົ່ວໂລກ.
ດ້ວຍຄວາມມານະພະຍາຍາມສູງຂອງບັນດາປະເທດສະມາຊິກ ແລະ ການຊ່ວຍໜູນທີ່ມີປະສິດທິຜົນຂອງອົງການພາສາຝະລັ່ງສາກົນ, ປະຊາຄົນບັນດາປະເທດໃຊ້ພາສາ ຝະລັ່ງ ໄດ້ບັນລຸຜົນສຳເລັດທີ່ສຳຄັນຕ່າງໆ ໃນການປະຕິບັດບັນດາເປົ້າໝາຍພັດທະນາສະຫັດສະວັດ, ເປັນຕົ້ນແມ່ນ ໃນການຫລຸດຜ່ອນຄວາມທຸກຍາກ, ຍົກສູງຄຸນນະພາບການສຶກສາ ສາທາລະນະສຸກ, ຍົກສູງລະດັບຊີວິດຂອງປະຊາຊົນ, ປົກປັກຮັກສາສິ່ງແວດລ້ອມ, ຊຸກຍູ້ຄວາມສະເໝີພາບທາງດ້ານເພດ, ປົກປ້ອງແລະເບິ່ງແຍງດູແລເດັກນ້ອຍ.
ຫວຽດນາມຊົມເຊີຍປະຊາຄົນບັນດາປະເທດໃຊ້ພາສາ ຝະລັ່ງ ທີ່ໄດ້ມີຄວາມມານະພະຍາຍາມໃນການຊຸກຍູ້ຄວາມຫຼາກຫຼາຍທາງດ້ານພາສາ, ວັດທະນະທຳ, ປົກປ້ອງແລະຮັກສາເອກະລັກວັດທະນະທຳແຫ່ງຊາດ ໃນສະພາບການໂລກາພິວັດ, ເພີ່ມທະວີການຮ່ວມມືເສດຖະກິດ ລະຫວ່າງບັນດາປະເທດສະມາຊິກ ກັບບັນດາປະເທດໃນໂລກ. ຫວຽດນາມສະແດງຄວາມດີໃຈທີ່ສຸດ ຕໍ່ການທີ່ປະຊາຄົນບັນດາປະເທດໃຊ້ພາສາ ຝະລັ່ງ ໄດ້ມີສ່ວນປະກອບອັນຕັ້ງໜ້າ ເຂົ້າໃນຄວາມພະຍາຍາມລວມຂອງປະຊາຄົມສາກົນ ເພື່ອບັນລຸເຖິງຂໍ້ຕົກລົງທົ່ວໂລກທີ່ສຳຄັນຕ່າງໆ, ເປັນຕົ້ນແມ່ນ ໂຄງການວາລະ 2030 ກ່ຽວກັບການພັດທະນາແບບຍືນຍົງ, ຂໍ້ຕົກລົງປາຣີກ່ຽວກັບການປ່ຽນແປງສະພາບອາກາດ, ແຜນປະຕິບັດການ ອາດິສ ອາເບບາ ກ່ຽວກັບການເງິນໃຫ້ແກ່ການພັດທະນາ...., ຊຶ່ງສະແດງໃຫ້ເຫັນເຖິງຄວາມຕັດສິນໃຈສູງ ຂອງປະຊາຄົມສາກົນ ແລະ ບັນດາປະເທດໃຊ້ພາສາຝະລັ່ງ ໃນການກໍ່ສາງໂລກໃຫ້ມີສັນຕິພາບ ສະຖຽນລະພາບ, ພັດທະນາແບບຍືນຍົງ ແລະ “ບໍ່ມີໃຜຖືກປະໄວ້ຂ້າງຫຼັງ”.
ໂດຍເປັນສະມາຊິກທີ່ຕັ້ງໜ້າ ແລະມີຄວາມຮັບຜິດຊອບຂອງປະຊາຄົນບັນດາປະເທດໃຊ້ພາສາ ຝະລັ່ງ, ຫວຽດນາມໄດ້ເປັນເຈົ້າການເຂົ້າຮ່ວມ ໃນການຜັນຂະຫຍາຍບັນດາຍຸດທະສາດ, ໂຄງການຮ່ວມມືຂອງປະຊາຄົມ, ມີສ່ວນປະກອບທີ່ສຳຄັນໃນການປັບປຸງຄວາມສາມັກຄີ ແລະ ຄວາມເປັນເອກະພາບ ຢູ່ພາຍໃນປະຊາຄົມ, ເປີດກວ້າງການຮ່ວມມື ລະຫວ່າງບັນດາປະເທດສະມາຊິກ, ຜ່ານສິ່ງດັ່ງກ່າວເພື່ອປະກອບສ່ວນເຂົ້າໃນຄວາມວັດທະນາຖາວອນລວມ. ດ້ວຍບັນດາຕົວແບບການຮ່ວມມືທີ່ສຳເລັດຜົນ, ມີຄວາມຮັບຜິດຊອບຕໍ່ສັງຄົມ ແລະ ເພື່ອຜົນປະໂຫຍດຂອງປະຊາຄົມ ຊຶ່ງບັນດາວິສາຫະກິດຫວຽດນາມໄດ້ສ້າງຕັ້ງຢູ່ບາງປະເທດໃຊ້ພາສາຝະລັ່ງ ເຊັ່ນໃນກະສິກຳ, ຂໍ້ມູນ-ການສື່ສານໂທລະຄົມມະນາຄົມ, ໄຟຟ້ານ້ຳຕົກ..., ຫວຽດນາມໄດ້ມີແຜນນະໂຍບາຍ ແລະ ກຽມຄວາມພ້ອມທີ່ຈະພັດທະນາການຮ່ວມມືເສດຖະກິດກັບບັນດາປະເທດໃຊ້ພາສາຝະລັ່ງ ໃຫ້ເລິກເຊິ່ງກວ່າອີກ; ແລກປ່ຽນ, ແບ່ງປັນບົດຮຽນກ່ຽວກັບການພັດທະນາເສດຖະກິດ - ສັງຄົມ ກັບບັນດາປະເທດສະມາຊິກ, ເປັນຕົ້ນແມ່ນບັນດາປະເທດອາຟຣິກກາ.
ເພື່ອຫັນຫົວຂໍ້ຂອງກອງປະຊຸມເປັນອັນລະອຽດ, ທ່ານປະທານປະເທດ ເຈິ່ນດ້າຍກວາງ ສະເໜີໃຫ້ປະຊາຄົນບັນດາປະເທດໃຊ້ພາສາ ຝະລັ່ງ ຈົ່ງບຸລິມະສິດຊຸກຍູ້ການຮ່ວມມື, ເພີ່ມທະວີຄວາມສາມັກຄີ ເພື່ອສັນຕິພາບ ສະຖຽນລະພາບ ແລະ ການພັດທະນາແບບຍືນຍົງ. ລະອຽດຄື, ປະຊາຄົນບັນດາປະເທດໃຊ້ພາສາ ຝະລັ່ງ ຄວນເພີ່ມທະວີການຮ່ວມມືເສດຖະກິດຍິ່ງກວ່າອີກ, ຜັນຂະຫຍາຍຢ່າງມີປະສິດທິຜົນ ຍຸດທະສາເສດຖະກິດລະຫວ່າງບັນດາປະເທດໃຊ້ພາສາຝະລັ່ງ, ບຸລິມະສິດຊຸກຍູ້ການເຊື່ອມຕໍ່ບັນດາພື້ນຖານເສດຖະກິດທີ່ກຳລັງພັດທະນາ ແລະ ຊ່ວຍເຫຼືອບັນດາປະເທດເຫຼົ່ານີ້ເຊື່ອມໂຍງເຂົ້າກັບເສດຖະກິດສາກົນ; ເພີ່ມທະວີການຮ່ວມມືກັບປະຊາຄົມສາກົນ ເພື່ອແນໃສ່ກໍ່ສ້າງລະບຽບໂລກໃໝ່ທີ່ສະເໝີພາບ, ຍຸຕິທຳຍິ່ງກວ່າອີກ; ຊຸກຍູ້ບັນດາຕົວແບບເສດຖະກິດທີ່ອີງໃສ່ຄວາມເຕີບໂຕກວມລວມ ແລະ ທົ່ວເຖິງ, ສວຍໃຊ້ຢ່າງມີປະສິດທິຜົນບັນດາໂອກາດ ຊຶ່ງການປະຕິວັດອຸດສາຫະກຳຄັ້ງທີ່ສີ່ນຳມາໃຫ້, ສ້າງວຽກເຮັດງານທຳໄດ້ຫຼາຍ, ຫລຸດຜ່ອນຄວາມບໍ່ສະເໝີພາບ, ເອົາໃຈໃສ່ເສີມຂະຫຍາຍບົດບາດຂອງແມ່ຍິງ ແລະຊາວໜຸ່ມ.
ຄຽງຂ້າງນັ້ນ, ຊຸກຍູ້ ແລະ ຊ່ວຍໜຸນການຜັນຂະຫຍາຍໂຄງການວາລະ 2030 ແລະ ຂໍ້ຕົກລົງປາຣີ ກ່ຽວກັບການປ່ຽນແປງສະພາບອາກາດ; ເພີ່ມທະວີການຊ່ວຍໜູນບັນດາປະເທດສະມາຊິກ ໃນການສັບຊ້ອນບັນດາເປົ້າໝາຍພັດທະນາແບບຍືນຍົງ ແລະ ບັນດາຄຳໝັ້ນສັນຍາຕາມຂໍ້ຕົກລົງປາຣີ ເຂົ້າໃນບັນດາແຜນຍຸດທະສາດແລະໂຄງການພັດທະນາແຫ່ງຊາດ; ເອົາໃຈໃສ່ເຖິງການແລກປ່ຽນ, ແບ່ງປັນບົດຮຽນໃນການຮັບມືກັບການປ່ຽນແປງສະພາບອາກາດ, ຄວາມສ່ຽງຍ້ອນໄພທຳມະຊາດ, ຊຸກຍູ້ການເຕີບໂຕສີຂຽວ, ນຳໃຊ້ພະລັງງານທົດແທນ...; ຕັ້ງໜ້າເຂົ້າຮ່ວມໃນຄວາມພະຍາຍາມສາກົນແລະພາກພື້ນ ແນໃສ່ຊຸກຍູ້ສັນຕິພາບ ສະຖຽນລະພາບ ຄວາມສະຫງົບຢູ່ບັນດາປະເທດສະມາຊິກ ແລະ ຢູ່ໃນໂລກ.
ນອກນັ້ນ, ກໍ່ສືບຕໍ່ມີສຸລະສຽງທີ່ພາວະວິໄສ ກ່ຽວກັບສະພາບການຢູ່ທະເລຕາເວັນອອກ, ຮຽກຮ້ອງບັນດາປະເທດທີ່ກ່ຽວຂ້ອງ ບໍ່ໃຊ້ກຳລັງອາວຸດ ຫຼືນາບຂູ່ຈະໃຊ້ກຳລັງອາວຸດ, ແກ້ໄຂຂໍ້ຂັດແຍ້ງພິພາດດ້ວຍສັນຕິວິທີ ບົນພື້ນຖານກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982, ເຄົາລົບບັນດາຂະບວນການທາງການທູດ ແລະ ທາງກົດໝາຍ, ປະຕິບັດຕາມປະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (COC), ກ້າວໄປເຖິງປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (DOC) ໂດຍໄວ.
ໃນໂລກທີ່ເຕັມໄປດ້ວຍການຜັນປ່ຽນປະຈຸບັນ, ທ່ານປະທານປະເທດ ເຈິ່ນດ້າຍກວາງ ຢືນຢັນວ່າ, ບໍ່ມີປະເທດໜຶ່ງປະເທດດຽວໃດ, ເຖິງວ່າຈະໃຫຍ່ຫຼືນ້ອຍ, ຮັ່ງມີຫຼືທຸກຍາກ, ຈະສາມາດຮັບມືຢ່າງມີປະສິດທິຜົນ ກັບບັນດາສິ່ງທ້າທາຍທີ່ເປັນແບບດັ້ງເດີມ ແລະ ສິ່ງທ້າທາຍທີ່ບໍ່ເປັນແບບດັ້ງເດີມໄດ້. ເພາະສະນັ້ນ, ເພື່ອແກ້ໄຂສິ່ງທ້າທາຍເຫຼົ່ານີ້ ແມ່ນຕ້ອງມີຄວາມສາມັກຄີເປັນເອກະພາບ, ຮ່ວມມືຢ່າງແໜ້ນແຟ້ນລະຫວ່າງບັນດາປະເທດໃຊ້ພາສາຝະລັ່ງ ແລະ ທົ່ວທັງປະຊາຄົມໂລກ. ຕາມນັ້ນ, ຫວຽດນາກຽມຄວາມພ້ອມຈະເປັນຂົວຕໍ່ຂອງປະຊາຄົນບັນດາປະເທດໃຊ້ພາສາ ຝະລັ່ງ ກັບປະຊາຄົມອາຊຽນ ແລະ ອາຊີ - ປາຊີຟິກ ເພື່ອຮ່ວມແຮງຮ່ວມໃຈກັນ ສ້າງໂລກໃຫ້ມີສັນຕິພາບ ສະຖຽນລະພາບ ແລະ ການພັດທະນາແບບຍືນຍົງ./.
ສັງລວມໂດຍ ເຟືອງຈ່າ